
ДО
ОБЩИНСКИ СЪВЕТ
ПОМОРИЕ
ДОКЛАДНА ЗАПИСКА
От Иван Алексиев-Кмет на Община Поморие

Относно: Отдаване под наем на мери, пасища и ливади от Общинския поземлен фонд за общо и индивидуално ползване

	УВАЖАЕМИ ОБЩИНСКИ СЪВЕТНИЦИ,
	Ползването на пасищата, мерите и ливадите е важно условие за директно подпомагане на животновъдите, отглеждащи пасищни животни при кандидатстването им по различни схеми в рамките на Общата селскостопанска политика. С цел общинските мери, пасища и ливади да се ползват реално от животновъди, отглеждащи пасищни животни, Законодателят е разписал начина за отдаване под наем и аренда на общински мери, пасища и ливади. В Закона за собствеността и ползването земеделските земи /ЗСПЗЗ чл.37и-37о/ подробно са уредени реда и условията за предоставянето на пасища и мери на земеделските производители с регистрирани животновъдни обекти.
	В чл. 37и, ал. 1 от ЗСПЗЗ е записано, че пасищата, мерите и ливадите от общинския поземлен фонд се отдават под наем или аренда по реда на чл. 24а, ал. 2, т. 6 от ЗСПЗЗ, /т.е. без търг или конкурс/ на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена съобразно чл. 37и, ал. 12 от ЗСПЗЗ, а именно по-високата сума между най-високата тръжна цена, на която са сключени договорите за землището за пасища, мери и ливади от държавния и общинския поземлен фонд за годината, и размера на средното годишно рентно плащане за землището в общината за пасища, мери и ливади. На основание чл. 37и, ал. 4 от ЗСПЗЗ пасищата, мерите и ливадите се разпределят между правоимащите, в зависимост от притежаваните или ползвани на правно основание пасища, мери и ливади. Процедурата е развита в следващите алинеи на чл. 37и, като най-общо, тя е следната: Общинският съвет определя с решение пасищата, мерите и ливадите за общо и индивидуално ползване. Списъкът на имотите за индивидуално ползване с категории се обявяват и публикуват в областна дирекция „Земеделие“, общинските служби по земеделие, общините и кметствата и на интернет страницата на общината и на областна дирекция „Земеделие“ в срок до 1 март /чл. 37и, ал. 3 от ЗСПЗЗ/. Кандидатите за наемане на пасища, мери и ливади подават заявление по образец до  общинската служба по земеделие по местонахождение на животновъдния обект в срок до 10 март, /чл. 37и, ал. 1 и ал. 5 от ЗСПЗЗ/.
	Със заповед на директора на областна дирекция „Земеделие“ се назначава комисия, която определя необходимата за всеки кандидат площ и разпределя имотите за всяко землище /чл. 37и, ал. 7/, като спазва разпоредбата на чл. 37и, ал. 4 от ЗСПЗЗ. Комисията по ал. 7 съставя протокол за разпределение на имотите в срок до 20 май, който се обявява и се публикува в областна дирекция земеделие, общинските служби земеделие, общините и кметствата и на интернет страниците на областна дирекция „Земеделие“ и на общината. Протоколът може да се обжалва в 14-дневен срок, обжалването не спира изпълнението, ако съдът не разпореди друго. Въз основа на протоколите на комисии в срок до 20 юни кметът на общината сключва договор за наем с минимален срок от 5 календарни години, който започва да тече от следващата календарна година /чл. 37и, ал. 12/. 
В следващите алинеи на чл. 37и от ЗСПЗЗ е регламентирана процедурата на преразпределение на свободните и недостигащи пасища, мери и ливади.
	Останалите свободни пасища, мери и ливади от общинския поземлен фонд се отдават под наем чрез търг, в който се допускат до участие само собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, в същата или съседна община. Търговете се провеждат от кмета на общината - за земите от общинския поземлен фонд. Договорите се сключват за една календарна година/чл. 37и, ал.13 от ЗСПЗЗ/. Видно е, че става дума за една сложна процедура, чиято цел е да гарантира на собствениците или ползвателите на пасищни животни достатъчно площи за задоволяване на техните потребности.
	В тази връзка Ви предлагам да приемете следното:

РЕШЕНИЕ:
Общински съвет - Поморие на основание чл. 21, ал. 1, т. 8 от Закона за местното самоуправление и местната администрация (ЗМСМА), във връзка с чл. 37о от ЗСПЗЗ, във връзка с чл. 37и, ал. 1, ал. 3, ал. 4 и ал. 13 от ЗСПЗЗ 
I. 1. Приема годишен план за паша в община Поморие за календарната 2027 година и определя пасищата, мерите и ливадите от ОПФ за общо и индивидуално ползване, както и списъци на имотите за индивидуално ползване, съгласно приложение 1, който е приложен и е неразделна част от настоящата докладна. 
2. Дава съгласие за предоставяне на мери, пасища и ливади от общинския поземлен фонд за индивидуално ползване от собственици или ползватели на животновъдни обекти с пасищни селскостопански животни и за общо ползване от общоселските стада. 
3. Приема Правила за ползване на общинските мери и пасища за отглеждане на животните в съответствие с условията за поддържане на земята в добро екологично и земеделско състояние, както следва:
 Задължения на общината:
 - Да осигури безпрепятствено ползване на общинските мери, пасища и ливади за извеждане на паша на притежаваните от земеделските стопани животни.
 - Да предоставя информация и методически указания на ползвателите относно необходимите мероприятия по поддържане и опазване на мерите , пасищата и ливадите. 
- Мерките за ветеринарна профилактика и борба срещу болестите по животните се определят съгласно Държавната профилактична програма за задължителните мерки за профилактика и борба срещу болестите по животните и Закона за ветеринарномедицинската дейност /ЗВД/. Постоянно действащите епизоотични комисии предприемат действия и контролират изпълнението на набелязаните мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат задължителни дезинфекции, дезинсекции и дератизации, хигиенизиране на водопои или налагане на забрана върху използването им при необходимост.
 - При ползването на пасищата и мерите от ОПФ е необходимо да се спазват Националните стандарти за поддържане на земята в добро земеделско и екологично състояние, включващи опазване на почвата от ерозия, запазване на структурата на почвата, осигуряване на минимално ниво на поддръжка на естествените местообитания. 
Задължения на животновъдите, ползватели на общински мери и пасища:
 - Да почистват постоянните пасища от нежелана храстовидна растителност и да провеждат борба с плевели и устойчиви растителни видове.
 - Да не променят предназначението на пасищата , мерите и ливадите, да не ги разорават и да не ги използват за неземеделски нужди.
 - Да не допускат замърсяването им с битови, строителни, производствени, опасни и други отпадъци.
 - Да не се палят сухи треви и храсти в пасищата, мерите. 
 - Да окосяват порасналата, неизпасана трева.
 - При необходимост да извършват пръскане със съответните разрешени препарати за обезпаразитяване и наторяване. Да не ги наторяват с изкуствени торове и с утайки от пречистени отпадни води. 
  - Да не се извършва паша нощем и без пастир.
  - Да не се допуска лагеруване на домашни животни в пасищата. 
  - Да не извършват сеч на намиращите се върху отдадените под наем пасища и мери отделно стоящи или групи дървета, без разрешение от компетентните органи. 
 - Да ги опазват от ерозиране, заблатяване, засоляване. 
 - Да не изграждат постройки с траен статут в пасищата и мерите. 
 - Да не ги преотстъпват за ползване на трети лица. 
 - Да не ограждат наетите мери и пасища (с изключение на електропастир).
- Нямат право да събират такса от собствениците на животни, независимо от разходите, които са направили по почистване на пасищата и мерите. 
- Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.
 - Ползвателите на пасища, мери и ливади от общинския поземлен фонд организират охраната на ползваните от тях имоти, включени в договора за наем. 
- При ползването на пасищата и мерите от ОПФ е необходимо да се спазват Националните стандарти за поддържане на земята в добро земеделско и екологично състояние, включващи опазване на почвата от ерозия, запазване на структурата на почвата, осигуряване на минимално ниво на поддръжка на естествените местообитания. 
4. Договорите се сключват след заплащане на по-високата сума между най-високата тръжна цена, на която са сключени договорите за землището за пасища, мери и ливади от държавния и общинския поземлен фонд за годината, и размера на средното годишно рентно плащане за землището в общината  за пасища, мери и ливади.
 		5. Договорите за наем да бъдат сключвани за 5/пет/ календарни  години.
6. Останалите свободни пасища, мери и ливади да се отдават под наем чрез търг за срок от една календарна година само на собственици на пасищни селскостопански животни, регистрирани в Интегрираната информационна система на БАБХ.
II. На основание чл. 60, ал. 1 от АПК, с оглед спазване на установените срокове по ЗСПЗЗ в чл. 37и, ал. 3 и ал. 5, а именно, че Община Поморие е длъжна в срок до 1 март да обяви и публикува в областна дирекция „Земеделие“, общинските служби по земеделие, общините и кметствата и на интернет страницата на общината и на областна дирекция „Земеделие“ Списък на имотите за индивидуално ползване с категории, Общински съвет - Поморие допуска предварително изпълнение на решението.

Приложение:
1. Приложение № 1 - Списъци на пасища и ливади за индивидуално ползване за календарната 2027 г.




С уважение,

ИВАН АЛЕКСИЕВ
Кмет на Община Поморие








Съгласувал:…………………………
инж. К. Гайдов, зам. кмет


Съгласувал:…………………………
Х. Чухлева, началник на отдел „ОСТ“


Съгласувал:…………………………
Св. Събева, ст. юрисконсулт


Изготвил: ……………………………
[bookmark: _GoBack]инж. Н. Тодоров, агроном в ОП „ОГСС“

